Μάριο Μάντζουκιτς

Ο Μάριο Μάντζουκιτς (Mario Mandžukić, γεννήθηκε 21 Μαΐου 1986) είναι Κροάτης  διεθνής πρώην ποδοσφαιριστής, ο οποίος αγωνιζόταν ως επιθετικός.

Βιογραφία

Καριέρα σε συλλόγους 
Ο Μάντζουκιτς άρχισε την καριέρα του στην ΦΚ Ντίτσινγκεν, ενώ μετά έγινε παίκτης της ΦΚ Μαρσόνια. Το 2005 μετακόμισε στην ΦΚ Ζάγκρεμπ και απ' εκεί πήγε στην Ντιναμό Ζάγκρεμπ, το 2007, ως αντικαταστάτης του Εντουάρντο ντα Σίλβα, ο οποίος έφυγε στην Άρσεναλ. Η μεταφορά του στοίχισε στην Ντιναμό το ποσό των 1,5 εκατομμυρίων ευρώ. Έγινε αμέσως ένας από τους πιο σημαντικούς παίκτες της ομάδας και πέτυχε δύο αποφασιστικά τέρματα στον αγώνα με τον Άγιαξ για το Κύπελλο ΟΥΕΦΑ. Πολλές ομάδες ενδιαφέρθηκαν γι' αυτόν, όπως η Σαχτάρ Ντονέτσκ και η Μάντσεστερ Σίτι.

Τη χρονιά 2008-09, ο Μάντζουκιτς ήταν πρώτος σκόρερ του πρωταθλήματος  Κροατίας, καθώς πέτυχε 13 τέρματα σε 23 αγώνες.

Στις 14 Ιουλίου 2010,  υπέγραψε στη γερμανική Βόλφσμπουργκ. Κατά την άφιξή του, στο πρώτο μισό της σεζόν 2010–11, έπαιζε τακτικά, αλλά ως επί το πλείστον αντικαταστάθηκε. Τα πράγματα βελτιώθηκαν τη δεύτερη χρονιά όταν ήταν πρώτος σκόρερ του συλλόγου με 12 γκολ στο πρωτάθλημα. Το 2012 μεταγράφηκε στη Μπάγερν Μονάχου, όπου από την πρώτη αγωνιστική περίοδο ήταν πρώτος σκόρερ του συλλόγου με 15 γκολ σε 24 αγώνες πρωταθλήματος. Και τη δεύτερη χρονιά του ήταν πρώτος σκόρερ του συλλόγου προτίμησε όμως να φύγει πηγαίνοντας στην Ατλέτικο Μαδρίτης. Παρά τον τραυματισμό του στην αρχή της μοναδικής χρονιάς του στη Μαδρίτη αποδείχθηκε αποτελεσματικός σκοράροντας 20 τέρματα σε 43 αγώνες συνολικά. 

Το καλοκαίρι του 2015 μεταγράφηκε στη Γιουβέντους όπου έμεινε τέσσερα χρόνια. Η πρώτη αγωνιστική περίοδος ήταν κατώτερη του αναμενόμενου αλλά τη δεύτερη χρονιά βελτιώθηκε και σημείωσε γκολ και στον τελικό του Τσάμπιονς Λιγκ εναντίον της Ρεάλ Μαδρίτης ισοφαρίζοντας για την ομάδα του με εντυπωσιακό τρόπο. Τον Ιανουάριο του 2021  μεταφέρθηκε στο Μιλάνο για λογαριασμό της Μίλαν, όπου και έκλεισε την καριέρα του την ίδια χρονιά.

Διεθνής καριέρα
Ο Μάριο Μάντζουκιτς ξεκίνησε με τις εθνικές Κροατίας U19 και U21. Έκανε το ντεμπούτο του για την εθνική Κροατίας ανδρών στις 17 Νοεμβρίου 2007, στον αγώνα απέναντι στην εθνική ΠΓΔΜ (2-0). Το πρώτο τέρμα που πέτυχε για την εθνική Κροατίας σημειώθηκε στον αγώνα με αντίπαλο την εθνική Αγγλίας (1-4). Κατά τη διάρκεια του Ευρωπαϊκού Πρωταθλήματος 2012, ο  Μάντζουκιτς πέτυχε δύο τέρματα στον αγώνα απέναντι στην εθνική Ιρλανδίας (3-1), ενώ μετά πέτυχε τέρμα στον αγώνα με την εθνική Ιταλίας (1-1).

Στο Παγκόσμιο Κύπελλο του 2014 σημείωσε δύο γκολ κατά του Καμερούν στην νίκη της Κροατίας με 4-0. Στο Παγκόσμιο Κύπελλο του 2018 στη φάση των "16" ισοφάρισε στον αγώνα εναντίον της Δανίας την 1η Ιουλίου, και μετά την ισοπαλία 1-1 μετά από παράταση, η Κροατία υπερίσχυσε 3-2 στο αποτέλεσμα της με πέναλτι.  Στον προημιτελικό εναντίον της γηπεδούχου Ρωσίας στις 7 Ιουλίου, έδωσε την ασίστ για το γκολ της ισοφάρισης. Στον  ημιτελικό με αντίπαλο την Αγγλία στις 11 Ιουλίου, σημείωσε το νικητήριο γκολ στο 109ο λεπτό για να δώσει στην Κροατία τη νίκη με 2-1, στέλνοντας την ομάδα στον τελικό του Παγκοσμίου Κυπέλλου για πρώτη φορά στην ιστορία. Στον τελικό εναντίον της Γαλλίας στις 15 Ιουλίου, έγινε ο πρώτος παίκτης που σημείωσε αυτογκόλ στον τελικό του Παγκοσμίου Κυπέλλου, μετά από σουτ του Γκριεζμάν. Αργότερα σημείωσε το δεύτερο γκολ της Κροατίας κυνηγώντας και εκμεταλλευόμενος ένα λάθος από τον Γάλλο τερματοφύλακα αλλά ο αγώνας τελείωσε τελικά με ήττα 4-2. Με αυτό το γκολ, ο Μάντζουκιτς έγινε ο δεύτερος παίκτης στην ιστορία του Παγκοσμίου Κυπέλλου που σκόραρε και για τις δύο ομάδες σε έναν  αγώνα.  Με αυτό τον τρόπο έκλεισε τη διεθνή του σταδιοδρομία ως δεύτερος σκόρερ στη ιστορία της Εθνικής του ομάδας με 33 γκολ.

Τίτλοι

Ομαδικοί
 Ατλέτικο Μαδρίτης
 Σούπερ Καπ Ισπανίας: 2014

 Γιουβέντους
 Σέριε Α (4) : 2015-16, 2016-17, 2017-18, 2018-19
 Κύπελλο Ιταλίας (3) : 2015-16, 2016-17, 2017-18
 Σούπερ Καπ Ιταλίας: 2015

 Μπάγερν Μονάχου
 Πρωτάθλημα ποδοσφαίρου Γερμανίας (2) : 2012-13, 2013-14
 Κύπελλο ποδοσφαίρου Γερμανίας (2) : 2012-13, 2013-14
 Σούπερ Καπ Γερμανίας: 2012
 Τσάμπιονς Λιγκ: 2012-13
 Σούπερ Καπ: 2013
 Παγκόσμιο Κύπελλο Συλλόγων: 2013

 Ντιναμό Ζάγκρεμπ
 Πρωτάθλημα ποδοσφαίρου Κροατίας (3) : 2007-08, 2008-09, 2009-10
 Κύπελλο Κροατίας (2) : 2007-08, 2008-09

Ατομικοί
 Πρώτος σκόρερ του πρωταθλήματος Κροατίας : 2008-09
 Καλύτερος παίκτης του πρωταθλήματος Κροατίας : 2008-09
 Καλύτερος Κροάτης παίκτης (2) : 2012, 2013
 Κροάτης αθλητής της χρονιάς: 2013

Παραπομπές

Εξωτερικοί σύνδεσμοι 

 Σελίδα του παίκτη στην επίσημη ιστοσελίδα της Ντιναμό Ζάγκρεμπ 
 Σελίδα του παίκτη στο transfermarkt.de 

Κροάτες ποδοσφαιριστές
Επιθετικοί ποδοσφαιριστές
Ποδοσφαιριστές Εθνικής Κροατίας
Ποδοσφαιριστές Ευρωπαϊκού Πρωταθλήματος 2012
Ποδοσφαιριστές Μπούντεσλιγκα
Ποδοσφαιριστές Ντιναμό Ζάγκρεμπ
Ποδοσφαιριστές ΦφΛ Βόλφσμπουργκ
Ποδοσφαιριστές Μπάγερν Μονάχου
Ποδοσφαιριστές Ατλέτικο Μαδρίτης
Ποδοσφαιριστές Εθνικής Κροατίας Κ20
Ποδοσφαιριστές Εθνικής Κροατίας Κ21
Ποδοσφαιριστές Εθνικής Κροατίας Κ19
Ποδοσφαιριστές ΝΚ Ζάγκρεμπ
Ποδοσφαιριστές ΝΚ Μαρσόνια
Ποδοσφαιριστές Ευρωπαϊκού Πρωταθλήματος 2016
Ποδοσφαιριστές Παγκοσμίου Κυπέλλου 2018